Qoraqalpog'istonda ichida 57 kishi bo'lgan avtobusda yong'in sodir bo'ldi

Qoraqalpog'iston To'rtko'l tumanida 8 iyun kuni ichida 57 kishi bo'lgan avtobusda yong'in sodir bo'ldi. Bu haqda Favqulodda vaziyatlar vazirligi axborot xizmati xabar berdi.
Ma'lum bo'lishicha, hodisa soat 03:14 atrofida tumanning Oq qamish OFY hududidan o'tgan A-380 avtomagistral yo'lining 555 kilometrida yuz bergan. Aniqlanishicha, Toshkentdan Nukusga ketayotgan avtobus ichida 55 nafar yo'lovchi va 2 haydovchi bo'lgan.
Shunga ko'ra, 2 ta qutqaruv ekipaji yong'inni soat 04:15 da bartaraf etilgan. Bunda avtobus to'liq yonib zararlangan. Yong'in elektr simlarining qisqa tutashuvi natijasida sodir bo'lganligi taxmin qilinmoqda. Hodisa oqibatida tan jarohati olganlar va halok bo'lganlar yo'q.
Avalroq Qozog'istonda ichida o'zbekistonliklar bo'lgan avtobus YTHga uchragani haqida xabar berilgandi. Oqibatda 2 kishi voqea joyida halok bo'lgan.